钦定古今图书集成/理学汇编/学行典/第172卷 > 崔铣
## 钦定古今图书集成/理学汇编/学行典/第172卷 > 崔铣

按《明外史崔铣传》：“铣字子锺，安阳人。父陞，官参政。铣
举弘治十八年进士，选庶吉士，授编修，预修《孝宗实
录》。与同官见太监刘瑾，独长揖不拜，由是忤瑾指。书
成，出为南京吏部主事。瑾败，召复故官，充经筵讲官，
进侍读。引疾归，作后渠书屋读书，讲学其中。世宗即
位，擢南京国子监祭酒。嘉靖三年，集议大礼，久不决。”
大学士蒋冕、尚书江俊俱以执议去位，其他摈斥杖
戍者相望，而张璁、桂萼等骤贵显用事。铣上疏求去，
且劾璁、萼等曰：“臣究观议者，其文则欧阳修之唾馀，
其情则承望意旨，求胜无已。悍者危法以激怒，柔者
甘言以动听。非有元功硕德，而遽以官赏之，得毋使
侥幸之徒接踵至与？臣闻天子得四海欢心以事其
亲，未闻仅得一二人之心者也。赏之适自章其私昵
而已。夫守道为忠，忠则逆旨。希旨为邪，邪则畔道。今
忠者日疏，而邪者日富。一邪乱邦，况可使富哉！”帝览
之不悦，令铣致仕。阅十五年，用荐起少詹事兼侍读
学士，擢南京礼部右侍郎。未几疾作，复致仕。卒。赠礼
部尚书，谥文敏。铣少轻俊，好饮酒，尽数斗不乱。中岁
自厉于学，言动皆有则。尝曰：“学在治心，功在慎独。”又
曰：“孟子所谓良知良能者，心之用也。爱亲敬长，性之
本也。若去良能而独挈良知，是霸儒也。”又尝作《政议》
十篇。其序曰：“三代而上，井田封建，其民固，故道易行。
三代而下，阡陌郡县，其民散，故道难成。况沿而下趋，
至今”日乎。然人心弗异也。异乎主之者而已。凡篇中
所论说。悉仿此意。